钦定古今图书集成/理学汇编/学行典/第090卷 > 题萧欲仁大学篇后 杨时 > 《答胡仰斋》欧阳德
## 钦定古今图书集成/理学汇编/学行典/第090卷 > 题萧欲仁大学篇后 杨时 > 《答胡仰斋》欧阳德

来教，真切痛快，乃知于吏事倥偬之中，而能实用其
力，此格物致知之实学，与亿想谈说者迥不侔矣。慰
羡！所谕，比来同志但讲良知，而遗却致底意思，是。盖
亿想谈说而未尝实用其力者，正恐良知亦未能知
得耳。夫知良知而后知所以致良知。良知与知识有
辨，知识是良知之用，而不可以知识为良知；犹闻见
者聪明之用，而不可以闻见为聪明，此毫厘千里之
分，比来同志恐亦只讲个知识耳。夫知识必待学而
能，必待虑而知。良知乃本心之真诚恻怛，不学而能，
不虑而知者。而人为私意所杂，不能念念皆此良知
之真诚恻怛，故须用致知之功。致知云者，去其私意
之杂，使念念皆真诚恻怛，而无有亏欠云耳。孟子言
孩提知爱知敬，亦是指本心真诚恻怛自然发见者，
使人达此于天下。夫致其良知之真诚恻怛，则念念
真诚恻怛矣。念念真诚恻怛，即是念念致其良知矣。
故某尝言，“一切应物处事，只要是良知。盖一念不是
良知，即不是致知矣。”此千圣传心之学，执事于此，当
已洞然。承教辄及之，亦欲执事致谨于毫厘之辨也。